Viðræður Sjúkratrygginga Íslands við sálfræðinga um niðurgreiðslu sálfræðiþjónustu hófust ekki fyrr en í lok apríl, tæpu ári eftir að lög þess efnis voru samþykkt á Alþingi. Formaður Sálfræðingafélagsins telur að hundrað milljóna króna framlag ríkisins lýsi áhugaleysi stjórnvalda á þessu verkefni.
Lög um niðurgreiðslu sálfræðiþjónustu voru samþykkt á Alþingi sumarið 2020 og áttu að taka gildi fyrsta janúar 2021.
Ég hef fjármagnað þetta nú þegar, með hundrað milljónum nú þegar, en það hefur ekki gengið vel að koma þeim peningum í lóg vegna þess að samningar hafa ekki gengið við sjálfstætt starfandi sálfræðinga,
Þetta sagði Svandís Svavarsdóttir heilbrigðisráðherra í fréttum RÚV í gær.
Tryggvi Ingason, formaður Sálfræðingafélagsins, segir að málið strandi ekki hjá sálfræðingum.
Tryggvi bendir á að ríkið ætli ekki að semja um niðurgreiðslu á sálfræðiþjónustu almennt, heldur hafi Sjúkratryggingar auglýst eftir að semja við stofur sem myndu taka að sér þjónustuna. Það þýðir að sjúklingar geta ekki valið að leita til annarra sálfræðinga, nema með því að greiða fullt verð.
Hugmyndin er að það séu samningsbundnir aðilar sem sjá um þessa þjónustu.
Segir María Heimisdóttir, forstjóri Sjúkratrygginga Íslands. Hún segir nauðsynlegt að forgangsraða þeim fjármunum sem settir hafa verið í verkefnið.
Gert er ráð fyrir að hundrað milljónum verði varið í verkefnið á ári.
Viðræður um niðurgreiðslu sálfræðiþjónustu hófust ekki fyrr en fjórum mánuðum eftir að lög þess efnis tóku gildi. Formaður Sálfræðingafélagsins segir að of lítið fjármagn sé sett í verkefnið. 